Die Smartt-sindikaatdam, een van die oudste damme in die land, is 20 km wes-suidwes van Britstown en suid van die pad na Vosburg. Dit het 'n volume van byna 95 miljoen m³. Met 'n stelsel kanale van 47 km word 22 boere en 'n gebied van 1 800 ha van water voorsien. Daar word hoofsaaklik met lusern, koring, mielies en beeste geboer. Water van die streek oos van Carnarvon en Vosburg sowel as vanaf Richmond, Victoria-Wes en Loxton vloei in die Groenrivier en die Ongersrivier (en sy sytakke die Brak-, Brakpoort-, Klein-Brak- en die Visgatriviere) na die dam. Hierdie seisoenale riviere dreineer saam 'n opvangsgebied van 12 000 km² en lewer 'n jaarlikse afloop van 50 miljoen m³. Die Smartt-sindikaat is in 1885 deur 'n groep grondeienaars onder leiding van dr. Thomas Smartt gestig. Hierdie groep het tussen 1908 en 1912 by Houwater die grootste privaatdam in Suid-Afrika gebou; dit was op daardie tydstip met sy volume van 112 miljoen m³ boonop die grootste dam in die land.